近從校書得太玄今又得蜀本歐陽文
作者：韓淲
朝代：宋

paragraphs: 本朝二百年，古文盛歐陽。
平生幾討論，皓首誦山房。
誰知落宦網，不暇相携將。
旦旦藥市遊，夜夜隘巷藏。
黄沙撲几席，細塵污衣裳。
欲從人乞之，囁嚅但徬徨。
珍重李校書，愛我窮詞章。
假借復取贈，轉覺厚意長。
聊窮述作心，軻愈參翺翔。
向來太玄經，遺我喜若狂。
晝夜測中養，至今迷三方。
二書或有盡，盛德胡能忘。